রাইটার্সের পিছনে ক্যালকাটা স্টক এক্সচেঞ্জের সামনে দিয়ে গেলেই এক অমোঘ টান টের পেতেন। একবার দুবার। ধীরে ধীরে সময় পেলেই চলে যেতেন কলকাতার শেয়ার বাজারে। অবাক হয়ে দেখতেন মানুষের হাতের নানা মুদ্রায় বদলে যাচ্ছে এক-একজনের ভাগ্য। স্বপনের কথায়, “সেই সময় কলকাতার শেয়ার বাজারে বাঙালি বিশেষ চোখেই পড়ত না। অবাঙালিদেরই ভিড়। নিবিড়ভাবে সব কিছু বোঝার চেষ্টা করতাম। শেয়ার সংক্রান্ত প্রচুর বইপত্র পড়তাম। সাহস করে একদিন লগ্নিও করে ফেললাম। তবে রীতিমত বুদ্ধি খাটিয়ে। অন্ধের মতো নয়। ভাগ্য সুপ্রসন্ন হল অচিরেই। লাভের মুখ দেখলাম। এই ভাবে প্রতি মাসেই বেতনের কিছু অংশ লগ্নি করতাম শেয়ারে। এক দিন ঠিক করলাম, চাকরি ছেড়ে দেব। আমার এই সিদ্ধান্ত মেনে নিতে পারেননি পরিবারের কেউই। অশান্তি হয়েছে। বন্ধু-বান্ধবেরা পাগল বলে ঠাট্টা-বিদ্রুপ করেছে। কিন্তু আমি জেদ ধরে ছিলাম। চাকরির সীমিত উপার্জনে মন ভরছিল না। আকাশ ছোঁয়ার স্বপ্ন দেখতাম। ছোটোবেলায় শুনেছিলাম, নো রিস্ক নো গেইনের প্রবাদবাক্যটি। মাথার ভিতরে সেই কথাটাই ঘুরত। এক দিন সত্যি-সত্যি নিশ্চিন্তের চাকরি ছেড়েই দিলাম।“